ইংল্যান্ড সফরে যাবেন না রোহিত শর্মা!

ওয়েব ডেস্ক: সাদা বলের ক্রিকেটে রোহিত শর্মার (Rohit Sharma) এখনও অনেক কিছু দেওয়ার আছে, কিন্তু লাল বলে কিন্তু তাঁর ভবিষ্যত খুব একটা উজ্জ্বল নয়। বর্ডার-গাভাসকর ট্রফির (Border-Gavaskar Trophy) শেষ টেস্টে তাঁর সরে দাঁড়ানোর কথা নিশ্চয়ই মনে আছে। এবার শোনা যাচ্ছে, ইংল্যান্ডে টেস্ট সিরিজ খেলতে যাবেন না রোহিত। বর্ডার-গাভাসকর ট্রফিতে শোচনীয় পারফরম্যান্সের কারণেই তিনি নিজেকে সরিয়ে রাখতে চান বলে খবর।

অস্ট্রেলিয়ার মাটিতে খারাপ সময় গিয়েছিল বিরাট কোহলিরও (Virat Kohli)। পার্থে একটা শতরান ছাড়া একেবারেই খরা গিয়েছিল তাঁর ব্যাটে। কিন্তু কোহলি ইংল্যান্ডের বিরুদ্ধে টেস্ট সিরিজে খেলতে চান বলেই খবর।

আরও পড়ুন: ডি কককে অভিনন্দন জানাতে ক্রাচে ভর দিয়ে এলেন দ্রাবিড়

এদিকে বিসিসিআই-এর বার্ষিক চুক্তিতে অবনতি ঘটতে পারে রোহিত, বিরাট এবং রবীন্দ্র জাদেজার (Ravindra Jadeja)। প্রতি বছর এই সময়ে বার্ষিক চুক্তি ঘোষণা হয়ে যায়। কিন্তু এবার ২৯ মার্চ গুয়াহাটিতে বিসিসিআই-এর বৈঠকের পর সিদ্ধান্ত নেওয়ার কথা। ওই বৈঠকেই ইংল্যান্ড সফরের দল ঘোষণা হতে পারে বলে খবর।

বোর্ডের এ প্লাস ক্যাটেগরিতে আছেন রোহিত, বিরাট, জাদেজা এবং বুমরা। তিন ধরনের ফর্ম্যাটে দলের হয়ে সেরা পারফর্মারদের এ প্লাস ক্যাটাগরিতে রাখা হয়। বুমরাকে নিয়ে কোনও সমস্যা নেই, কিন্তু বাকি তিনজনকে নীচের সারিতে নামিয়ে আনা হতে পারে।

গত বছর শৃঙ্খলাজনিত কারণে আর্থিক চুক্তি থেকে ছেঁটে ফেলা হয়েছিল শ্রেয়স আইয়ারকে। কিন্তু দারুণভাবে ফিরে এসেছেন তিনি। আইসিসি চ্যাম্পিয়ন্স ট্রফিতে ভালো খেলেছেন, তার আগে ঘরোয়া ক্রিকেটেও রান করেছেন। তাই তাঁকে ফের চুক্তির আওতায় আনা হতে পারে। আর এক ব্রাত্য ঈশান কিষানের ভাগ্যে অবশ্য শিকে ছিঁড়তে নাও পারে।